ΓΡΑΠΤΗ ΕΡΩΤΗΣΗ E-0060/03

υποβολή: Camilo Nogueira Romn (Verts/ALE) προς το Συμβούλιο

(22 Ιανουαρίου 2003)

Θέμα: Απόρριψη από το Συμβούλιο της πρότασης της Επιτροπής και του Ευρωπαϊκού Κοινοβουλίου σχετικά με την ίδρυση του ταμείου COPE για αποζημίωση από τη ρύπανση που προξενείται από την έκχυσηδρογονανθράκων

Η καταστροφή που προκάλεσε το ναυάγιο του Prestige στις ακτές της Γαλικίας καθιστά εμφανέστερη την πολιτική σοβαρότητα της απόρριψης από το Συμβούλιο της πρότασης της Επιτροπής και του Ευρωπαϊκού Κοινοβουλίου σχετικά με την ίδρυση του ταμείου COPE για αποζημίωση από τη ρύπανση που προξενείται από την έκχυσηδρογονανθράκων. Αυτή τη στάση τήρησε το ίδιο το Ευρωπαϊκό Συμβούλιο της Κοπεγχάγης, παρουσία του πρωθυπουργού της Ισπανίας κ. Aznar, την ίδια ώρα που ναυτικοί και εθελοντές άρπαζαν με τα χέρια τους κομμάτια πετρελαιοκηλίδας, προτιμώντας για μια άλλη φορά να μεταθέσει την απόφαση αυτή στην Διεθνή Οργάνωση Ναυτιλίας, και τούτο εις βάρος των συμφερόντων της ευρωπαϊκής κοινωνίας και, ιδιαίτερα, των συγκεκριμένων συμφερόντων της Γαλικίας. Ποίοι οι λόγοι της απόφασης αυτής τους οποίους οι πολίτες δεν δύνανται να συλλάβουν·

Απάντηση

(21 Ιουλίου 2003)

Δεν είναι αληθές ότι το Συμβούλιο απέρριψε την πρόταση της Επιτροπής σχετικά με την ίδρυση του ταμείου COPE.

Μετά το συμβάν του πετρελαιοφόρου Erika, ήταν γενική η αντίληψη — όπως διατυπώθηκε και στα συμπεράσματα του Συμβουλίου το Δεκέμβριο του 2000 — ότι το επίπεδο της αποζημίωσης για τις ζημίες από την πετρελαϊκή ρύπανση που προσφέρει τοπάρχον καθεστώς ευθύνης και αποζημίωσης δεν είναι επαρκές. Κατόπιν τούτου και στο πλαίσιο της δέσμης Erika II, η Επιτροπήπέβαλε πρόταση με σκοπό τη σύσταση συμπληρωματικού ταμείου αποζημίωσης ΕΕ.

Το Συμβούλιο (Μεταφορών/Τηλεπικοινωνιών) του Απριλίου 2001 θεώρησε τον καθορισμό κοινής προσέγγισης στο πλαίσιο του Διεθνούς Ναυτιλιακού Οργανισμού (IMO) ως τον καλύτερο τρόπο για να επιτευχθεί ο στόχος που τέθηκε στα προαναφερθέντα συμπεράσματα του Συμβουλίου το Δεκέμβριο του 2000, ήτοι να εξασφαλιστεί κατάλληλο και, στο μέτρο του δυνατού, γενικό καθεστώς περί ευθύνης και αποζημίωσης για τις ζημίες που προκαλούνται λόγω ρύπανσης από πετρελαιοειδή ή άλλες επικίνδυνες και ρυπογόνες ουσίες οι οποίες μεταφέρονται μέσω θαλάσσης. Η κοινή προσέγγιση τόνιζε ότι θα πρέπει να επιτευχθεί συμφωνία στο πλαίσιο του IMO το ταχύτερο δυνατό, κατά προτίμηση δε έως το 2003.

Επί του θέματος έχει σημειωθεί αξιόλογη πρόοδος στο πλαίσιο του IMO και έχει προγραμματιστεί σχετικά Διπλωματική Διάσκεψη για το Μάιο του 2003.

Στις 6 Δεκεμβρίου 2002, το Συμβούλιο (Μεταφορών/Τηλεπικοινωνιών/Ενέργειας) ενέκρινε συμπεράσματα για την ασφάλεια των πλοίων και την πρόληψη της ρύπανσης. Μεταξύ άλλων μέτρων, το Συμβούλιο δεσμεύθηκε να εξετάσει αμέσως την πρόταση της Επιτροπής σχετικά με κανονισμό για τη σύσταση κοινοτικού ταμείου για την αποζημίωση των ζημιών από ρύπανση πετρελαίου στα ευρωπαϊκά ύδατα (ταμείο COPE), με στόχο τη σύστασή του πριν από τα τέλη του 2003 στην περίπτωση που δεν δημιουργηθεί από τον ΙΜΟ το συμπληρωματικό ταμείο αποζημίωσης από ρύπανση πετρελαίου.

Επιπλέον, αντιδρώντας ειδικότερα στο πρόσφατο ναυάγιο του Prestige στα ανοικτά των ακτών της Γαλικίας και όσον αφορά την επανόρθωση των οικολογικών και των οικονομικών ζημιών, ιδίως στη Βόρεια Ισπανία, το Συμβούλιο (Γεωργίας και Αλιείας) ενέκρινε στις 20 Δεκεμβρίου 2002 έκτακτα μέτρα στήριξης συμπληρωματικά των δράσεων που αναλήφθηκαν στο πλαίσιο των παρεμβάσεων των Διαρθρωτικών Ταμείων στην Ισπανία για την αποζημίωση του τομέα που επλήγη από την έκχυσηδρογονανθράκων λόγω του ατυχήματος του Prestige.